**Feladatok**

**A) Weboldalak kódolása feladatrész 40 pont**

A következő feladatban egy weboldalt kell készítenie a Füsti fecske rövid bemutatására a feladatleírás és a minta szerint. A feladat megoldása során a következő állományokat kell felhasználnia: hirrus\_01.png, hirrus\_02.png, forras.txt, tablaforras.txt, fusti.css, fusti.html. Ahol a feladat másként nem kéri, a formázási beállításokat a fusti.css stílusállományban végezze el!

1. Nyissa meg a fusti.html HTML oldalt! Állítsa be az oldal nyelvét magyarra, a kódolását UTF-8-ra és a dokumentumot HTML 5 típusúra! (2 pont)
2. A böngésző címsorában megjelenő cím „Füsti fecske” legyen! (1 pont)
3. A weboldal fejrészében helyezzen el hivatkozást a fusti.css stíluslapra! (2 pont)
4. A weboldal fejrészében helyezze el a viewport meta elemet egyszeres nagyítással! (1 pont)
5. Az oldal törzsébe másolja be az UTF-8 kódolású forras.txt állomány tartalmát! (1 pont)
6. Alakítsa ki a címet, alcímeket a minta szerint! A weboldal címe („*Füsti fecske*”) 1-es szintű címsor, az alcímek („*Leírás és életmód*”, „*Élőhelye, költése*” és *„Adatok”*) pedig 2-es szintű címsorok legyenek! (3 pont)
7. Alakítsa ki a szöveg bekezdéseit a minta szerint! A dokumentum végén a forrásoldal hivatkozásának címét is tartalmazó szöveget is helyezze egy bekezdésbe! (2 pont)
8. A „Leírás és életmód” alcím után helyezze el a hirrus\_01.png képet és formázza a stíluslap balkep azonosítójának felhasználásával! Ha a kép fölé visszük az egeret, vagy a kép valamiért nem jeleníthető meg, akkor mindkét esetben a „Hím egyed” szöveg jelenjen meg! (3 pont)
9. Alakítson ki egy 10 soros, 2 oszlopos táblázatot a minta és a leírás szerint az „*Adatok*” alcím után! A táblázat vázát a tablaforras.txt állományban találja. Másolja ezt be a HTML állományába! A táblázat további beállításait és formázását a következőképpen végezze el! (1 pont)
   1. A táblázat végére szúrjon be 2 sort a minta szerint! (2 pont)
   2. Az 1., 5. és 8. sorban alkalmazzon vízszintesen cellaösszevonást! (2 pont)
   3. Mozgassa át a szövegeket az utolsó két sor celláiba a minta szerint! A sortörés elem felhasználásával a „*Rend*” és a „*Család*” soroknál a rendszertani elnevezések magyar és latin neveit törje külön sorba a minta szerint! (2 pont)
   4. Az összevont celláknál alkalmazza a fejsor osztálykijelölőt! (1 pont)
   5. Az összevont celláknál a megfelelő HTML tagnél elhelyezett style attribútum segítségével igazítsa középre a szöveget! (2 pont)
10. A táblázat mellé helyezze el a hirrus\_02.png képet és formázza a stíluslap balkep2 azonosítójának felhasználásával! Ha a kép fölé visszük az egeret, vagy a kép valamiért nem jeleníthető meg, akkor mindkét esetben a „Nőstény egyed” szöveg jelenjen meg! (3 pont)
11. A táblázat alatti forrásmegjelölést tartalmazó bekezdésben lévő URL-re készítsen hivatkozást a minta alapján! A teljes bekezdésre alkalmazza a stíluslap forras osztálykijelölőjét! A hivatkozás új oldalon nyíljon meg! (2 pont)
12. A következő beállításokat, módosításokat a stíluslap megfelelő kijelölőinél végezze el!
    1. A weboldal háttérszíne gainsboro színkódú világosszürke színű legyen! (2 pont)
    2. A dokumentumban a szövegszín slategrey színkódú sötétszürke színű legyen! (2 pont)
    3. Minden kép körül 1 px vastagságú, folytonos slategrey színkódú sötétszürke színű szegélyvonal legyen! (2 pont)
    4. A balkep azonosítójú elem szélessége 200 pixel legyen! A balkep2 azonosítójú elem szélessége 370 pixel legyen! (2 pont)
    5. A forras osztályba sorolt elemek szövege vízszintesen középre igazított legyen! (1 pont)
13. Rendelje hozzá az egyes szintű címsort a Bootstrap jumbotron osztályához! (1 pont)

